बाबा और मज़हर, पहाड़ी की ओर बढ़ते जा रहे थे । हिन्दू मोहल्ला दूर होता जा रहा था और, मुसलमान मोहल्ला पास । मोहल्लों की सरहद पर पहुँचते ही, बाबा ने मजहर से कहा अब तुम जाओ । लेकिन यकायक मजहर जोर-जोर से चिल्लाने लगा, अरे जल्दी आओ रे, काफिर आया है रे, अरे आओ रे, मारो रे !!! मज़हर को इस तरह पैंतरा बदलते देख एक बार के लिए बाबा भी अचकचा गए लेकिन उनको बात, बहुत जल्दी समझ में आ गई कि धोखा देना कुछ लोगों की फितरत ही होती है । बाबा ने देखा, लोगों का जत्था, अल्लाह हो अकबर करता हुआ, भाले-गंडासे लिए दौड़ता चला आ रहा है । बाबा भी पलट कर पूरी रफ़्तार से घर की तरफ भागे । हमारे घर के भी लोग देख ही रहे थे । इधर से भी मेरे चाचा अपने कुछ लोगों के साथ बाबा की तरफ दौड़ पड़े । बाबा पूरी रफ़्तार से दौड़ रहे थे और मुसलामानों का हुजूम अपनी रफ़्तार से । अब बाबा उनकी पकड़ से बहुत दूर आ चुके थे । आतताईयों ने भी देख ही लिया था कि बाबा को बचाने, आने वालों की संख्या भी कुछ कम नहीं । वो वहीँ रुक गए और बाबा हाँफते हुए घर पहुँच ही गए । उन्होंने मजहर को, जिंदा बचा कर भी मरते हुए देख लिया ।कुछ मौतें बस हो जातीं हैं, लोग उनपर रोते नहीं हैं, क्योंकि ऐसी मौतों में शरीर नहीं मरता, अंतरात्मा मर जाती है, आँखों की लज्जा मर जाती है...